**OBRAZLOŽENJE**

**1. PRAVNI TEMELJ ZA DONOŠENJE AKTA**

Pravni temelj za donošenje ove Odluke predstavlja odredba članka 61. Statuta Grada Pule - Pola („Službene novine Grada Pule“ br. 7/09, 16/09, 12/11, 01/13 i 02/18).

**2. OSNOVNA PITANJA KOJA SE UREĐUJU AKTOM**

Predlaže se donošenje Odluke o kriterijima i postupku sufinanciranja kamate prilikom kupnje prve nekretnine na području Grada Pule – Pola.

**3. PRIKAZ STANJA KOJE SE UREĐUJE AKTOM**

U cilju provedbe ove mjere, općim aktom utvrđeni su kriteriji i postupak sufinanciranja kamate stambenih kredita prilikom kupnje prve nekretnine (stana ili kuće) na području Grada Pule - Pola u svrhu poticanja smanjenja iseljavanja mladih obitelji i pomoći građanima radi rješavanja svojeg stambenog pitanja.

Mjera je namijenjena osobama do 40 godina života, koji imaju prijavljeno prebivalište na području Grada Pule - Pola najmanje 10 godina, da nema u vlasništvu nekretninu odnosno da bračni odnosno izvanbračni drug, te članovi domaćinstva navedeni u zahtjevu nemaju u vlasništvu nekretninu, da kreditnim zaduženjem stječu prvu nekretninu te da nemaju dugovanja prema Proračunu Grada Pule - Pola.

Odlukom je predviđeno sufinanciranje u visini od 50% kamate za odobrene stambene kredite, a maksimalno do 18.000,00 kuna odnosno u maksimalnom iznosu do 1.500,00 kuna mjesečno po odobrenom zahtjevu, za maksimalno pet godina otplate kredita, a za kredit koji ne prelazi 100.000,00 eura u kunskoj protuvrijednosti prema srednjem deviznom tečaju Hrvatske narodne banke.

Sukladno Odluci, sufinanciranje kamate na stambene kredite može se zatražiti po javnom pozivu koji se objavljuje jednom godišnje, te se utvrđuje na razdoblje od godine dana s mogućnošću nastavka korištenja koja se ostvaruje ponovnom prijavom na javni poziv koji će se objavljivati za svaku kalendarsku godinu.

Sufinanciranje kamate Grad Pula isplaćuje kreditnoj instituciji kod koje podnositelj zahtjeva ima odobreni stambeni kredit, a nakon provedenog postupka temeljem kojeg je zaključen Ugovor o sufinanciranju kamate između Grada Pule i podnositelja zahtjeva.
Iznos sufinanciranja kamate isplaćuju se jednokratno godišnje na kreditni račun korisnika kredita po dostavljenom otplatnom planu odmah po sklapanju naprijed navedenog ugovora.

Postupak za ostvarivanje prava na sufinanciranje provodi povjerenstvo koje imenuje gradonačelnik, a koje Povjerenstvo analizira pristigle prijave te provjerava cjelovitost pristigle dokumentacije.

Ukoliko se u provedbi postupka utvrdi da je podnositelj zahtjeva podnio svu potrebnu dokumentaciju, Gradonačelnik na prijedlog Povjerenstva donosi Odluku o dodjeli sredstava za sufinanciranje kamate.

Ukoliko se u provedbi postupka utvrdi da podnositelj zahtjeva nije dostavio potrebnu dokumentaciju, odnosno ukoliko se utvrdi da ne ispunjava propisane uvjete iz Odluke, Povjerenstvo će obavijestiti podnositelja zahtjeva o neispunjavanju uvjeta.

Provedba Odluke odnosno sufinanciranje kamate odobrava se za stambene kredite za koje je kreditna institucija odobrila kredit za kupnju nekretnina nakon stupanja na snagu Odluke, te se slijedom svega predlaže donošenje Odluke o kriterijima i postupku sufinanciranja kamate prilikom kupnje prve nekretnine na području Grada Pule – Pola.

**4. FINANCIJSKA SREDSTVA POTREBNA ZA PROVEDBU AKTA**

 Za provođenje ove Odluke osigurana su sredstva u Proračunu Grada Pule.

Pripremile: Irena Peruško, dipl.oecc.

 Mirna Radolović, dipl.iur.

**POMOĆNICA PROČELNIKA**

**Irena Peruško, dipl.oecc.**